  Анжелика Тихонова корреспондент Удмуртиысь вуриськисьёсты йӧскалык модая «Чильтыр-вальтыр» усьтэм вожвылъяськонэ пыриськыны ӧтё. Ужрад 8-тӥ куарусёнэ Можга ёросысь Кватчи гуртын ортчоз. Со сярысь ивортодэтъя «Удмуртия» агентстволэн корреспондентэзлы ужрадэз огез радъясь, Можга ёрос администрациысь лулчеберетъя, спортъя но егитъёсын ужан политикая управлениысь ӧнерчи Надежда Сапожникова вераз. Та нуналлы ужрадэ пыриськон понна Можгаысь, Ижкарысь, Можга ёросысь 10 вазиськонъёс вуизы ини. Со сяна мукет ёросъёсысь мылкыд карисьёсты но возьмало на. Ми татчы ӧтиськомы гуртысь огшоры вуриськисьёсты. Со вуриськисьёс-ӧнерчиос ӧвӧл, огшоры гуртын улӥсьёс, гурт возёсъёсын ужасьёс, не профессионалъёс. Асьмеос дышемын ини ӧнерлыко дизайнеръёслэсь учкыны, мастеръёслэсь. Нош татчы, кин сыӵе киужен выре, яратэ, соосты ми ӧтиськомы Надежда Сапожникова, ужрадэз радъясьВожвылъяськонэ пыриськисьёс понна таӵе номинациос луозы: «Этнографи костюм»; «Туала авторской костюм»; «Сцена вылэ потан костюм»; «Нуналлы быдэ нуллон костюм». Котькуд дизайнер аслэсьтыз бичетсэ возьматоз. Бичетэ ӧжытэз вить модель пырыны кулэ. Дизайнеръёслэсь вурем дӥсьёссэс «Катар» студиысь но «Шунды» огазеяськонысь егитъёс возьматозы. Со сяна, вожвылъяськонэ пыриськытэк, асьсэлэсь бичетъёссэс ачиз Надежда Сапожникова, Можга ёросысь киужъя центр но «Милица» салон возьматозы. Вожвылъяськонэ пыриськон куронъёсын  лыдӟыса пыр-почгес тодматскыны луэ. Ужрад 8-тӥ куарусёнэ 11 часын Кватчи гуртысь лулчеберетъя юртын ортчоз. Тодэ вайытом, кемалась ик ӧвӧл, Ижкарысь йӧскалык лыдӟетъюртын  «Катар» студилэн кивалтӥсеныз пумиськон ортчиз. Нош Кватчиын студия бордын  «Катар-бар» усьтӥзы.  Тегъёс: Можга Удмуртия йӧскалыклулчеберет киуж  